  Туспуктэм: vk.com/daur_100 Майя Бывальцева 19-тӥ куартолэзе Удмуртиын «ДаУР!» ӵектослэн кыкетӥ люкетэзлы кутскон сётӥзы. Со сярысь элькунлэн тӧроез Александр Бречалов мерлыко вотэсъёсысь бамаз ивортӥз. « Туннэ ДаУР 2.0. кутске. Ӵектослэн нырысетӥ люкетаз асьмеос Удмуртиысь учкымон интыосын картаез будэтом » Александр Бречалов, Удмуртилэн тӧроез Картаез будэтон понна тунсыко интыез ӵектоно (азьвыл ӵектосэ пыриськымтэ мед луоз), со сярысь мерлыко вотэсъёсын «Дополним карту даур.рф» йыръянэн пост гожтоно, туспуктэм яке видео ватсано, #даур100 #ОткрываемУдмуртиюВместе хештегъёс ватсано, чӧсконпусъя формаез гожтоно. Ӵектоно инты огезлы категорилы мед тупалоз: - инкуазьысь синмаськымон инты; - сиён-юон ласянь тунсыко инты (отын удмурт сиён-юонэз веъяны мед луоз); - удмурт мифъёсын но дауркылъёсын герӟаськем учкымон ины; - лулчеберет ласянь дуо луись инты; - историен герӟаськем инты; - музейёс но синпелетъёс; - вӧсьлыкен герӟаськем учкымон инты; - мер интывылъёс. Ӝоген квест но кутскоз. Туэ выль куронъёс, выль интыос но рубрикоас луозы. Тужгес мыло-кыдо пыриськисьёсты кузьымъёсын пусъёзы. Тодэ вайытом, 2020-тӥ арын, Удмуртилэн кунлыкезлы 100 ар тырмон аре, шаерамы улӥсьёс ӵектос улсын 100 тунсыко но учкымон интыосты бырйизы. Квестэ но творчествоя вожвылъяськонэ пыриськем муртъёс кузьымъёс басьтӥзы.  Тегъёс: Удмуртия Туризм Удмуртиысьтуризм АлександрБречалов синпелет Ижкар  